b'\n_START_ARTICLE_\nSimple Minds\n_START_SECTION_\n1970-te\n_START_PARAGRAPH_\nSimple Minds je 1977. godine osnovan u \xc5\xa1kotskom gradu Glasgowu na temeljima punk sastava "Johnny and the Self-Abusers". Osnovicu sastava \xc4\x8dinili su frontmen i vokal Jim Kerr, gitarist Charlie Burchill, Tony Donald na basu, Brian McGee na bubnjevima i Mick McNeil na klavijaturama. Ubrzo je Tonyja Donalda zamijenio Derek Forbes._NEWLINE_Na njihovim ranim albumima \xc4\x8desto su se izmjenjivali razni stilovi glazbe. Album Life in a Day (1979.) sastojao se od art pop pjesama, dok se sastav albumom Reel to Real Cacophony (1979.) vi\xc5\xa1e okrenuo ka tamnijem zvuku eksperimentalnog umjetni\xc4\x8dkog rocka. U prilog tome da je sastav u to doba \xc4\x8desto mijenjao zvuk ide i album Empires and Dance (1980.) za kojeg je karakteristi\xc4\x8dan dance zvuk.\n_START_SECTION_\nVrhunac 1980-tih\n_START_PARAGRAPH_\nNakon toga albuma sastav u ranim 80-tim zapo\xc4\x8dinje prijelaz ka pristupa\xc4\x8dnijem i pitkijem pop zvuku sa albumima Sons & Fascination (1981.) i New Gold Dream (81-82-83-84) (1982.). Potonjim albumom probili su se i na ameri\xc4\x8dko glazbeno tr\xc5\xbei\xc5\xa1te. U to doba sastav je napustio Brian McGee kojeg je zamijenio Mel Gaynor. U isto doba frontman grupe vjen\xc4\x8dao se sa vode\xc4\x87om pjeva\xc4\x8dicom grupe Pretenders Chrissie Hynde, te su obje grupe jedno vrijeme zajedno i nastupale. Albumom Sparkle In the Rain (1984.) sastav se okrenuo ne\xc5\xa1to \xc4\x8dvr\xc5\xa1\xc4\x87em rock zvuku ali i dalje na tragu ranijeg glazbenog pristupa\xc4\x8dnog izri\xc4\x8daja. Taj album bio je i vrhunac njihova stvarala\xc5\xa1tva te se njime sastav definitivno etablirao i zauzeo mjesto me\xc4\x91u tada vode\xc4\x87im glazbenim sastavima u svijetu. _NEWLINE_ Nakon \xc5\xa1to je Bryan Ferry odbio pjevati pjesmu "Don\'t You (Forget About Me)", Simple Mindsi nisu ispustili tu priliku usprkos po\xc4\x8detnog nezadovoljstva Jima Kerra rije\xc4\x8dima pjesme koju nisu skladali \xc4\x8dlanovi sastava. Tom pjesmom sastav je zauzeo vode\xc4\x87a mjesta svih top-lista u svijetu i postigao ogroman uspjeh. Iza te pjesme slijedio je jo\xc5\xa1 jedan izniman uspjeh albumom Once Upon a Time (1985.) koji je, usprkos kritikama, zauzeo vode\xc4\x87a mjesta na top-listama albuma u svijetu. 1989. godine slijedio je live album Street Fighting Years kojim su Simple Mindsi duboko zakora\xc4\x8dili u komercijalizaciju svojeg glazbenog stvarala\xc5\xa1tva.\n_START_SECTION_\n1990-te do dana\xc5\xa1njih dana\n_START_PARAGRAPH_\nTijekom 90.-tih godina sastav se okrenuo politi\xc4\x8dkom anga\xc5\xbemanu, u njemu su se dogodile mnoge promjene na personalnom planu pa su zvuk i snaga izri\xc4\x8daja po\xc4\x8deli blijedjeti. Albumi Real Life (1991.) i Good News From the Next World (1995.) samo su govorili tome u prilog. Turneja na koju su krenuli 1995.g. potvrdila je da sastav te\xc5\xa1ko pronalazi nove puteve kreativnosti. Album Neapolis iz 1998. godine samo je potvr\xc4\x91ivao te \xc4\x8dinjenice jer su se njihovi glasoviti pop songovi kojima su ranije \xc5\xbearili i palili po top listama u svijetu pomalo razvodnili. _NEWLINE_Po\xc4\x8detkom novog tisu\xc4\x87lje\xc4\x87a Jim Kerr i Charlie Burchill sklopili su novi ugovor (2001.) sa Eagle Recordsom, te izdali album Neon Lights, a u ljeto 2002. ista dvojka izdala je i album Cry koji je bio neobjavljeni materijal iz 1995.g. za album Good News From the Next World. Sastav i dalje djeluje no vrhunac glazbenog stvaranja Simple Minds do\xc5\xbeivio je tijekom 80.-tih godina pro\xc5\xa1log stolje\xc4\x87a.'